Fiċ-ċirku tad-dinja ta' dan il-pajjiż nagħtu forsi wisq piż lil bnedmin li jinsabu fil-preżenza politika. Ninsew, jew aħjar ninjoraw, l-eżistenza ta' persuni li jbiddlu u jmexxu b'ferm iktar responsabbiltà f'setturi oħra. Setturi li, minnhom infushom jinfluwenzaw, jagħtu u jsarrfu ta' ġid lill-proxxmu. Isarrfu iktar f'ħajja fejn id-dinja saret katina iktar viċina. Dak li jseħħ fl-ekonomija, fil-kultura, fis-soċjetà 'l bgħid minna qiegħed inevitabbilment imissna. Daqqa nieħdu gwadan, u daqqa le. Biss, fl-esperjenza umana, azzjoni tajba f'art twassal għal oħrajn f'artijiet oħra. Mhux kapitalista Tul dawn l-aħħar jiem, proprju f'dan il-kuntest, segwejt l-aħħar jiem ta' ħajjet Sergio Marchionne. Bniedem li diversi drabi, mill-2004 meta kont regolarment nixtri l-gazzetta Taljana "Il Sole 24 Ore" qrajt dak li kien qiegħed jgħid, u apprezzajt l-ideat tiegħu. Niftakar, u żammejt sallum, kitbet Don Luigi Sturzo, li hemm differenza bejn dawk fl-ekonomija li huma possessuri u proprjetarji tal-kapital, u dawk li huma intraprendituri. Din it-tieni kategorija ta' bnedmin, li bit-talenti tagħhom jirnexxilhom ibiddlu u jmexxu 'l quddiem dak li ħaddieħor, anki jekk għandu l-kapital, ma jafx isarrfu. L-intraprendenti, ġustament nagħrfuh bħala dak li huwa ħarkien, slistu, ħaj, eneġetiku, qlubi, qalbieni, stonkuż, li jindaħal bil-kuraġġ f'xogħol riskjuż. Intraprenditur, mhux manager Dan il-bniedem, imwieħed l-Italja fi Chieti fil-parti ċentrali tal-pajjiż li, ta' erbatax-il sena sab ruħu fil-Kanada. Sar avukat u ħadem fis-settur f'diversi azjendi f'dak il-pajjiż u fl-Isvizzera, sakemm fl-2003, bħala parti mill-Kunsill tal-Amministrazzjoni tal-FIAT, sab ruħu maħtur l-amministratur. F'mument mill-iktar diffiċli għat-tmexxija 'l quddiem ta' azjenda li nafu tajjeb biha f'pajjiżna. Għad hawn ħafna li għandhom, iridu u jaħilfu fil-kwalitajiet li karozza FIAT taf tagħti. Sergio Marchionne daħal f'mument mill-iktar kumplikat u li fih kien hemm ukoll min, żbaljatament kien qiegħed ibassar li kien wasal il-mument li din il-fabbrika tingħalaq kompletament. Daħala bħala , imma mexxa bħala imprenditur. Kien ċar mill-bidu li t-triq kienet ċertament diffiċli u mimlija sfidi kbar u imprevedibbli. Biss, kif l-istorja tal-ħajja turi, huwa f'dawn is-sitwazzjonijiet li bnedmin bħalu joħorġu l-kwalitajiet tagħhom barra għad-dispożizzjoni tal-proxxmu. F'dawn l-aħħar erbatax-il sena biddel it-triq minn dik ta' telfa għal waħda ta' rebħa. Dan il-bniedem, li kien jaħdem ħafna, jorqod mill-inqas, ipejjep dawk is-sigarri magħrufa, jsiefer u jgħix ħajja 'l bgħid mil-lussu, wieġeb għal sejħa li permezz tagħha l-FIAT, flok niżlet 'l isfel, telgħet 'il fuq. Proprju għax kien magħġun differenti u ma kellux preġudizzji passati li ġieb il-grupp sabiex jixtru l-Chrysler. Dik il-kumpannija Amerikana, li lkoll nafu biha u li għaddiet minn perjodi ta' avvanzi u wara falliment, li fi ħdanha kellha wkoll il-portafoll tal-marka Jeep li f'Ġunju 2009 u wara fl-2014 spiċċat parti sħiħa taħt l-iskema ta' FIAT Chrysler Automobiles. Kien huwa li assigura dan kollu b'determinazzjoni, passjoni u attenzjoni. Kien imexxi, imma mhux maqtugħ mill-ħaddiema tiegħu. Kien magħruf li kien jidħol jaħdem is-Sibt u l-Ħadd biex jara l-kundizzjonijiet tal-post tax-xogħol tal-ħaddiema tiegħu, bħal fejn ibiddlu, il-kmamar tal-banju, id-doċoċ, fejn jieklu, u kien ibiddel. Kien ċar f'moħħu. Kif nista' nippretendi l-aqwa prodott fil-kwalità, u nippermetti li l-kundizzjonijiet tal-post ikunu daqshekk umiljanti u mnaqqas il-ġieħ? Dan il-bniedem, li kien jaħdem mingħajr ma jidher kien preżenti, determinat fejn u kif hemm bżonn, assigura bidliet kbar. Kif kien jaf ikun liebes, inflessibbli, mingħajr ħafna żegħil, imma kellu l-miri tiegħu ċari ħafna. Qatt ma smajtu jew qrajtu u ma stajtx nara kemm kien qiegħed 'il quddiem, fejn oħrajn kienu għadhom ser jibdew. Id-destin ta' dawk li jibdlu b'suċċess Għax kif nafu lkoll, dawk li jbiddlu għas-sewwa jsibu ħafna ostakli. Daqqa minn dawk li ma jifhmux, u daqqa minn dawk li ma jkunux jistgħu jaċċettaw li dak li jkunu forsi "iddisprezzaw", ikun qed jirnexxi. Ma kien jaqbel xejn ma' Silvio Berlusconi, anqas mal-Confindustria Taljana u spiċċa 'l bgħid minnhom. Marchionne hekk għadda minn dan. Biċċa biċċa tela' 'l fuq. Ma' kull sena, il-pożizzjoni tiegħu nbidlet mhux biss fil-grupp industrijali li kien inħatar fih, imma f'diversi dimensjonijiet. Dak li daħal biex imexxi nbidel fit-triq, kiber ħafna u ħafna iktar. U waqt li beda jinfluwenza d-dinja tal-industrija Talajana, spiċċa biex għamel dan f'dik Amerikana u mondjali. Kiteb u qal ukoll x'kien qiegħed iwettaq. Daqshekk ieħor ser jinkiteb, ċertament, ħafna dwaru. Sergio Marchionne għadda minn diffikultajiet mediċi kbar fl-aħħar jiem ta' ħajtu. Daħal għal operazzjoni fi spallejh, imma spiċċa f'koma irriversibbli. Illum m'għadux magħna u ċertament ser ikun diffiċli ħafna biex xi ħadd ikompli fi triqtu. Biss, dak li wettaq influwenza u ser ikompli jagħmel dan. Ħidmietu ma kinitx sempliċement katalogabbli jew klassifikabbli f'parti tal-ħajja ekonomika tad-dinja, imma mifruxa. L-atti tajba tiegħu. L-azzjonijiet għas-sewwa, kif nafu, jibqgħu għal dejjem. Insellmulu, u ċertament dawk bħali li segwewh b'attenzjoni, ser nibqgħu niftakru fih.
Il-bgħid mil-lussu.